## Rješenje Ustavnog suda Republike Hrvatske broj U-III-315/1999 od 25. listopada 1999.

### NN 117/1999 (9.11.1999.), Rješenje Ustavnog suda Republike Hrvatske broj U-III-315/1999 od 25. listopada 1999.

# USTAVNI SUD REPUBLIKE HRVATSKE

Ustavni sud Republike Hrvatske u Vijeću sastavljenom od dopredsjednika
Suda Jurice Malčića, kao predsjednika Vijeća te sudaca Mladena Žuvele i
mr. Vojislava Kučekovića, kao članova Vijeća, u postupku povodom ustavne
tužbe T. Z. iz R., zastupanog po punomoćnicima D. Č. i D. M., odvjetnicima
iz R., na sjednici Vijeća održanoj dana 25. listopada 1999. godine, jednoglasno
je donio

## **RJEŠENJE**

1. Ustavna tužba se odbacuje.

2. Ovo rješenje objavit će se u "Narodnim novinama".

Obrazloženje

Podnositelj je podnio ustavnu tužbu navodeći da su odlukama Časnog suda
prvog stupnja HSK, broj: 15/1-2-1997 od 17. srpnja 1998. godine i Časnog
suda HSK drugog stupnja, broj: 15-2/1-1998 od 22. prosinca 1998., povrijeđene
odredbe članka 19. Ustava kao i ustavna prava iz članka 35. Ustava Republike
Hrvatske.

Odlukom Časnog suda prvog stupnja podnositelj je utvrđen odgovornim
jer je stomatološku djelatnost obavljao suprotno pravilima stomatološke
djelatnosti, čime je počinio težu povredu pravila ponašanja stomatološke
djelatnosti opisanu u članku 14. stavku 1. točki 3. Pravilnika o nadležnosti,
ustrojstvu i načinu djelovanja pri HSK, pa mu je određena prisila javnog
ukora koji se objavljuje u glasilu Komore te prisila naknade štete oštećeniku
u iznosu od 19.400,00 kuna u roku od 15 dana od dana pravomoćnosti odluke.

Spomenutom drugostupanjskom odlukom odbijena je žalba podnositelja kao
neosnovana i potvrđena prvostupanjska odluka uz preciziranje u dijelu odluke
o prisilama da će se javni ukor objaviti u glasilu Komore s inicijalima
imena i prezimena T. Z., dr. stom. i s navodom R., grada prebivališta.

Ustavna tužba nije dopuštena.

Prema odredbi članka 59. stavka 2. Ustavnog zakona o Ustavnom sudu Republike
Hrvatske ("Narodne novine", broj 99/99, u nastavku: Ustavni zakon), ako
je zbog povrede ustavnih prava dopušten drugi pravni put, ustavna tužba
može se podnijeti nakon što je taj pravni put iscrpljen.

Nadalje, prema odredbi članka 66. Zakona o Upravnim sporovima ("Narodne
novine", broj 53/91, 9/92 i 77/92), o zahtjevu za zaštitu Ustavom zajamčenog
prava i slobode čovjeka i građanina, ako je takva sloboda ili pravo povrijeđeno
konačnim pojedinačnim aktom, a nije osigurana druga sudska zaštita, odlučuje
sud nadležan za upravne sporove odgovarajućom primjenom toga Zakona.

Prema stajalištu Ustavnog suda, kada podnositelj ustavne tužbe smatra
da mu je aktima HSK donesenim u disciplinskom postupku, protiv kojih nije
predviđena sudska zaštita, povrijeđeno jedno od Ustavom zajamčenih prava,
može on protiv konačnog pojedinačnog akta donesenog u tom postupku podnijeti
zahtjev Upravnom sudu Republike Hrvatske, temeljem odredbe članka 66. Zakona
o upravnim sporovima. Tek bi time bio iscrpljen dopušteni pravni put u
smislu odredbe članka 59. stavka 2. Ustavnog zakona, kao pretpostavka za
podnošenje ustavne tužbe.

S obzirom da podnositelj nije postupio na izloženi način, nije iscrpio
dopušteni pravni put, to njegova ustavna tužba nije dopuštena.

Stoga je temeljem odredbe članka 68. Ustavnog zakona o Ustavnom sudu
Republike Hrvatske, riješeno kao u izreci.

Odluka o objavi ovog rješenja temelji se na odredbi članka 28. Ustavnog
zakona.

Broj: U-III-315/1999
Zagreb, 25. listopada 1999.

USTAVNI SUD REPUBLIKE HRVATSKE

Predsjednik Vijeća
**Jurica Malčić,** v. r.

Rješenje, NN 117/1999-1898